Robotika-foendi’s uit NK wys hul slag oorsee | Netwerk24
Robotika-foendi’s uit NK wys hul slag oorsee
Deur Christiaan Cloete 13 Junie 2019 06:00
Leerlinge aan die Hoërskool Carnarvon, wat in ’n kompetisie in Uruguay uitgeblink het, Woensdag (05/06) by die Kimberley-lughawe met hul terugkoms. Van links is Lindsay Olivier, Li-Yono van Wyk, Mbuso Mpanza, Odwa Magabuko (junior programkoördineerder en fasiliteerder: laboratorium vir robotika en fisiese wetenskappe), McCollen Jack (Noord-Kaapse LUR vir onderwys), Shannon Vermeulen en Me-Chandré de Bruyn. Foto: Christiaan Cloete
Agt leerlinge aan die Hoërskool Carnarvon is Woensdag 5 Junie soos helde op die Kimberley-lughawe ontvang nadat hulle ’n eerste plek in die internasionale First Lego League-kompetisie behaal het.
Die kompetisie het van 30 Mei tot 1 Junie in Montevideo in Uruguay plaasgevind.
Dit is deur deelnemers van oor die wêreld heen bygewoon.
Dié leerlinge, van gr. 9 tot gr. 12, het almal wiskunde en wetenskap as skoolvakke en moes aan oplossings dink vir probleme wat ruimtevaarders ervaar.
Die leerlinge het ’n robotiese hand ontwerp om ruimtevaarders te help.
Hulle is oorsee vergesel deur onderwysers van die skool en lede van die Square Kilometre Array (SKA) se program om belangstelling in wetenskap, tegnologie, ingenieurswese en wiskunde te prikkel.
Die leerlinge het een van vier kategorieë, naamlik kernwaardes/inspirasie gewen.
Volgens Odwa Magabuko, junior programkoördineerder en fasiliteerder van die laboratorium vir robotika en fisiese wetenskappe, is die leerlinge beoordeel vir hoe goed hulle in ’n groep saamgewerk het om die oplossing te vind.
Volgens Magabuko is SKA by nege skole in die omgewing van die SKA betrokke om leerlinge se belangstelling in wiskunde en wetenskap te prikkel.
Die leerlinge het verlede jaar ook ’n robotika-streekskompetisie gewen wat jaarliks in Carnarvon gehou word.
Hulle het later na die nasionale kompetisie in Johannesburg deurgedring.
Die kompetisie in Uruguay word deur die speelgoedmaatskappy Lego en First, ’n internasionale jeugorganisasie, aangebied. Die Noord-Kaapse LUR vir onderwys, McCollen Jack, was Woensdag op die Kimberley-lughawe om die leerlinge terug te verwelkom. Hy het in ’n kort toespraak gesê die leerlinge baan die weg in die Noord-Kaap vir die vierde nywerheidsrevolusie.
“Die feit dat hulle almal van ’n klein Karoo-dorpie in die Noord-Kaap is, bewys dat geen plek te klein is om presteerders op te lewer nie,” sê hy.